Kendo

**Kendo**, jap. kĕn'dō (*ken* - mač; *do* - put, način). Japanska borilačka vještina i sport. Mačevanje dugim "mačem", točnije štapom sa štitnikom za ruke (*[[shinai]]*) izrađenim od međusobno povezanog bambusova pruća. Cilj je pogoditi protivnika u sredinu glave (*men*), lijevu (*hidari-men*) ili desnu (*migi-men*) stranu glave, grlo (*tsuki*), podlaktice (*kote*) ili slabine (*do*). Prilikom vježbanja koristi se zaštitna oprema - bogu, koja se sastoji od karakteristične kacige izrađene od debelog pamučnog materijala, s jakim metalnim štitnikom za lice, zaštitnog oklopa za središnji dio tijela, posebnim opasačem koji štiti donji dio trbuha i štitnicima za podlaktice.

### Kendo danas
Danas kendo vježbaju milijuni muškaraca, žena i djece u svijetu. Kendo nije popularan samo u Japanu, nego su se zaljubljenici u ovu vještinu raširili i po Koreji, Sjedinjenim američkim državama, Kanadi, Južnoj Americi, Europi i Australiji.

Suvremeni kendo razvio je snažnu sportsku crtu. Japansko kendo prvenstvo glavni je sportski događaj u Japanu i televizija ga prenosi svakog studenoga. Od nekadašnje privilegije ratničke klase, danas u ovom sportu sudjeluje širok krug ljudi, različite socijalnog i imovinskog statusa. Ipak, kendo se još uvijek smatra "gospodskim" sportom i zadržava stanovitu mističnost.

Stroge formalnosti održale su se i danas u gotovo svim fazama kendo treninga. Krute metode treninga dijelom se mogu objasniti vojnom tradicijom ove vještine. Međutim, mnoge prednosti kriju se u tako detaljnim pravilima ponašanja u *dojo*-u (dvorani za vježbanje).

Uspostavljanjem striktnih pravila ponašanja, učenici kendo-a u mogućnosti su sudjelovati u visoko kvalitetnom treningu u gotovo svakoj zemlji svijeta. Također, razrađeni standardi omogućuju sigurno okružje, gdje učenici mogu vježbati punom snagom s minimalnom ili nikakvom mogućnošću ozljede.

Učenicima kendo-a savjetuje se da promatraju starije učenike (*sempai*-je) kako bi se naučili pravilnom ponašanju. Stariji učenici trebali bi služiti kao primjer i prema njima se odnosi s poštovanjem. *Sensei*, učitelj, ispravlja samo starije učenike, a od svih ostalih se očekuje da prihvate takvu kritiku.

### Historija
Mačevanje (*[[kenjutsu]]*) sastavni je dio japanske kulture još u najranijim sačuvanim zapisima te zemlje. Podaci o mačevanju mogu se pronaći u *Kojiki* ("Drevni spisi") i u *Nihon Shoki* ("Povijest Japana"), dva najstarija ljetopisa u japanskoj povijesti. Teško je, doduše, točno utvrditi od kada točno datiraju ti izvori (oko 8. st.), no drugi izvori sadrže podatke o upotrebi *[[bokken]]a* (drvene zamjene za mač) kao oružja još prije 400. godine.

Tijekom feudalnog razdoblja u Japanu, mač je bio važno sredstvo u uspostavljanju društvene i političke vlasti. U ranijoj japanskoj povijesti prevladavali su ratovi između raznih provincija. Feudalni gospodari upošljavali su vojske ratnika – *[[samuraj]]a*, kako bi obranili svoj posjed, osvojili protivnički i održali red. *[[Bushido]]* ili "put ratnika", vojno-feudalni kodeks, također vuče korijene iz toga razdoblja i uvelike je utjecao na japansko društvo tog vremena. Mačevanje je bilo osnovna disciplina u vojnoj obuci i vladari su poticali strogo i sistematično uvježbavanje. Učitelji mačevanja bili su visoko cijenjeni od feudalnih gospodara i moćni vojvode ulagali su znatne napore kako bi prepoznali i angažirali najbolje mačevaoce u zemlji. Od učitelja mačevanja često se očekivalo da preuzmu i vojno i moralno vodstvo nad svojim štićenicima. Godine 1603. uspostavlja se šogunat Tokugawa i započinje razdoblje mira, u kojemu dolazi do pravog procvata mačevanja. Ratnička (*Bu*) obuka samuraja bila je savršena zamjena za akademsko i društveno (*Bun*) školovanje s obzirom na potrebu razvoja dobro formirane i odgojene ličnosti.

Vještina mačevanja razvijala se usporedno s tehnologijom, kulturom, te razvojem filozofije u japanskom društvu. Na primjer, otkrića u metalurgiji do kojih su došli kovači mačeva mogla su se primjeniti i na drugim područjima. Jedno od najintrigantnijih primjera je način na koji se japansko mačevalaštvo povezalo s proučavanjem Zen budizma, koji je pronašao put do Japana od Indije, preko Kine. Jedan od najpoznatijih samuraja tog vremena, Miyamoto Musashi, u svojoj knjizi *Gorin-no-Sho* ("Knjiga pet prstenova"), napisanoj u prvoj polovici 17. stoljeća, opisuje mnoge aspekte mačevanja i ratovanja toga vremena, povezujući ih s učenjima Zen budizma.

Godine 1868, nakon gotovo sedam stotina godina vladavine šogunata, japanski car vraća svjetovnu vlast i uvodi ozbiljne društvene i gospodarske reforme. Vještina mačevanja postaje nepoželjna uspomena na samurajsku klasu, koja je službeno raspuštena u cilju uvođenja građanskih sloboda i jednakosti. Godine 1887, dolazi u Japanu do ponovno do jačanja militarističkih struja i snažne reakcije na modernizaciju i carsku vlast, kao i do jačanja konzervativizma i nacionalizma. Mačevanje kao predmet ovaj put ulazi u školske dvorane, gdje postaje simbol japanskog otpora modernizaciji i utjecajima sa zapada. Uoči II. svjetskog rata dolazi do novog procvata mačevanja, ovaj put kao simbol japanskog ekspanzionizma i težnje za dominacijom nad cijelim azijskim kontinentom. Nakon kapitulacije Japana 1945., savezničke okupacijske snage zabranjuju Japancima prakticiranje bilo kakvih vještina koje uključuju oružje, pa tako i kendo. Studenoga 1952. osniva se Japanska kendo federacija, koja se uspijeva izboriti za kendo, ovaj put kao edukativni i rekreativni sport, u kakvoj formi ga vidimo i danas.

### Oprema
#### Oružje koje se koristi:
* ***[[Bokken]]*** (*bokuto*) – čvrsta drvena sablja koja služi kod izvođenja kate
* ***[[Shinai]]*** – mač od bambusovog pruća

#### Odjeća - ''[[kendogi]]'':
* ***Keikogi*** – pamučna ili svilena bluza
* ***Hakama*** – široke hlače nalik na haljinu
* ***Tare*** – štitnik za pojas
* ***Do*** – štitnik za grudi
* ***Hachimaki*** (*Tenugui*) - pamučna marama koja se stavlja na glavu ispod kacige
* ***Men*** – kaciga/maska
* ***Kote*** – rukavice

### Rangiranje
Sustav rangiranja koji se koristi u kendo-u naziva se *[[Dan to Kyu]]*. U skladu s japansko-engleskim kendo riječnikom, rang *dan* korišten je u judo-u 1883. *Kyu* rangiranje prvobitno je korišteno u tokijskoj Policijskoj upravi 1885. Godine 1908. tokijska Viša škola prvi put je upotrijebila *dan* sustav rangiranja u kendo-u. Danas, oba sustava se koriste. Najniži rang je šesti *kyu*, koji se kreće nagore prema prvome *kyu*. Nakon *kyu* stupnjeva počinju *dan*, majstorski stupnjevi. Najniži *dan* stupanj je *Shodan* (1. Dan) i kreće se naviše prema *Hachidanu* (8. Dan), posljednjem ispitu koji se polaže. Ispiti za *Hachidan* održavaju se u Japanu dva puta godišnje i njihova prolaznost iznosi oko 1%. Kendoke ne nose nikakav vidljivi znak ranga.

### Tehnike i metode treninga
Temeljne vježbe (*kihon*) sastoje se od starih, pažljivo biranih vježbi, kojima je osnovna zadaća razviti tehnike potrebne za suočavanje s protivnikom:
* držanje tijela (*shi-sei*),
* stavovi (*kamae*) i pravilna upotreba vidnog polja (*metsuke*),
* izvlačenje (*kamae-kata*) i vraćanje mača/*shinai*-a u korice (*osame-kata*),
* rad nogu (*ashi-sabaki*),
* usklađivanje zadavanja udarca s radom nogu (*suburi*),
* vokalizacija i disanje (*kake-goe*),
* razdaljina i tajming (*maai*),
* tehnike napada (*uchi-kata*), ubadanja (*tsuki-kata*) i primanja udarca (*uke-kata*),
* ponavljano uzvraćanje udarca (*kirikaeshi*),
* napad tijelom (*tai-atari*),
* tehnike borbe iz blizine (*tsuba-zerai*),
* duhovna i fizička spremnost na napad (*zanshin*).

***Suburi*** kombinira osnovni zamah preko glave s kretanjem naprijed i nazad. Cilj je njegovati gladak i slobodan zamah koji je pravilno usklađen s radom nogu. Još jedan važan cilj *suburi*-ja jest uspostavljanje pravilnog držanja u trenutku kada mač dođe u kontakt s ciljem.
 
***Kirikaeshi*** je vježba koja se obavlja s partnerom, a sastoji se od uzastopnih napada na središnji dio glave, *men*. Vježba obično počinje napadom na središnji *men*, nastavljajući se napadom na lijevu i desnu stranu. Iako metoda *Kirikaeshi*-a varira od škole do škole, najčešća shema sastoji se od pojedinačnih napada na središnji *men*, za kojim slijedi četiri udarca u lijevu i desnu stranu *men*-a kretanjem naprijed i pet udaraca kretanjem nazad. Ova vježba težište je kendo treninga, jer pomaže naučiti velik broj važnih principa, kao što su pravilan razmak i tajming, preciznost, ritam i mekoća pokreta.

***Uchikomi*** (napad jednim korakom) je vježba osmišljena da omogući učeniku napad na pasivnog protivnika (primatelja). Primatelj služi kao meta učeniku koji ga napada i slijedi kao u stvarnoj borbi. Kod ove vježbe usavršava se koordinacija udarca mačem, kretanja tijela i smišljanje napada. Cilj je uskladiti fizičku i mentalnu snagu nad ciljem u određenom trenutku.

***Kakari geiko*** – (vježbanje napada) izvodi se s partnerom, obično učenik s učiteljem. Učitelj osigurava metu, a učenik je mora napasti što prije nakon što se pojavi. Obično se mete pojavljuju kontinuirano jedna za drugom, pa učenik mora napadati bez prestanka, dok učitelj ne završi s vježbom. Kakari geiko je osmišljen da se nauči uočavati otvaranja i napadati bez oklijevanja.

***Waza*** vježbe predstavljaju određene borbene taktike. Obično se vježba fokusira na pojedinačnu tehniku koja pomaže učeniku da nauči kako i zašto neka tehnika funkcionira.

***[[Kata]]*** predstavlja unaprijed pripremljen niz tehnika i izvodi se s partnerom. Svaka kata osmišljena je da poduči određenim lekcijama o strategiji, taktici i koncentraciji. Izvodi se bez zaštitne opreme, s čvrstim drvenim mačem (*bokkenom*). Kako je svaki napad izveden na nezaštićeni cilj, jaka koncentracija je potrebna kako bi se spriječile moguće ozljede.

## Vanjske veze

* Hrvatski kendo savez 
* European Kendo Federation
* All Japan Kendo Federation